b'\n_START_ARTICLE_\nOleg Jeprintsev\n_START_SECTION_\nJalkapallo\n_START_PARAGRAPH_\nHy\xc3\xb6kk\xc3\xa4\xc3\xa4j\xc3\xa4n\xc3\xa4 pelannut Jeprintsev edusti kotimaassaan muun muassa Saturn Ramenskojea kaudella 1988 Neuvostoliiton toisella sarjatasolla. Suomeen h\xc3\xa4n siirtyi elokuussa 1990 vahvistamaan 1-divisioonassa pelanneen Kemin Palloseuran hy\xc3\xb6kk\xc3\xa4yst\xc3\xa4._NEWLINE_\xc2\xbbOlin 28-vuotias ja laskin, ett\xc3\xa4 peliuraa on vuosi tai pari j\xc3\xa4ljell\xc3\xa4. Suunnitelmissa oli, ett\xc3\xa4 palaan sen j\xc3\xa4lkeen Ven\xc3\xa4j\xc3\xa4lle ja alan tienata elantoni s\xc3\xa4hk\xc3\xb6insin\xc3\xb6\xc3\xb6rin\xc3\xa4.\xc2\xbb_NEWLINE_Toisin k\xc3\xa4vi, sill\xc3\xa4 Jeprintsev j\xc3\xa4i Kemi\xe2\x80\x93Tornio-alueelle, jossa h\xc3\xa4n on tehnyt pitk\xc3\xa4n uran jalkapallon parissa._NEWLINE_Jeprintsevin ensimm\xc3\xa4inen kausi KePSiss\xc3\xa4 toi seitsem\xc3\xa4ss\xc3\xa4 ottelussa viisi maalia. Seuraavalla kaudella h\xc3\xa4n aloitti 1. divisioonan Myllykosken Pallossa, mutta palasi kauden aikana takaisin KePSiin. Seuraavat nelj\xc3\xa4 kautta 1992\xe2\x80\x931995 Jeprintsev toimi pelaajavalmentajana kemil\xc3\xa4isess\xc3\xa4 Visan Pallossa nostaen seuran 4. divisioonasta 2. divisioonaan. Viimeisen\xc3\xa4 kautena tiet Visan Pallon kanssa kuitenkin erosivat ja loppukauden 1995 Eprintsev pelasi Ykk\xc3\xb6sen KePSiss\xc3\xa4. Seuraavat kolme kautta h\xc3\xa4n toimi kemil\xc3\xa4isen KPT-85:n pelaajavalmentajana seuran noustessa h\xc3\xa4nen aikanaan Kakkosesta Ykk\xc3\xb6seen ja taistellessa kaudella 1998 noususta Veikkausliigaan._NEWLINE_Syksyll\xc3\xa4 1998 alkoi Jeprintsevin pitk\xc3\xa4 ja menestyksek\xc3\xa4s jakso Kemin naapurikaupungin Tornion TP-47:n nostamisessa aina Veikkausliigaan. Jeprintsev oli ensimm\xc3\xa4isin\xc3\xa4 vuosina my\xc3\xb6s seuran pelaaja Ykk\xc3\xb6sen kausiin asti 2000-luvun alussa. Torniolaisten valmentajakaksikko Kari Vaalto \xe2\x80\x93 Oleg Jeprintsev nosti TP-47:n Kolmosesta aina Veikkausliigaan kausiksi 2004 ja 2005. Managerin roolissaan h\xc3\xa4n oli vaikuttamassa useiden ven\xc3\xa4l\xc3\xa4istaustaisten pelaajien tuloon TP-47:n pelaajistoon. Veikkausliigasta putoamisen j\xc3\xa4lkeen TP-47:n menestys hiipui niin, ett\xc3\xa4 kaudella 2009 seurasi putoaminen Ykk\xc3\xb6sest\xc3\xa4. Kauden 2009 huono alkukauden menestys johti valmentajakaksikon vapauttamiseen teht\xc3\xa4vist\xc3\xa4\xc3\xa4n toukokuussa 2009. Jeprintsev pelasi valmennus-managerointitoimensa ohella seuran kakkosjoukkueessa ja farmiseura Arpelan Palloseurassa Kolmosessa ja Nelosessa._NEWLINE_Kaudeksi 2010 Jeprintsev palasi Kemiin ja kaupungin uuden lippulaivan PS Kemin p\xc3\xa4\xc3\xa4valmentajaksi kahden vuoden sopimuksella. Jeprintsev ei saanut PS Kemille toivottua menestyst\xc3\xa4 ja h\xc3\xa4net siirretiin syrj\xc3\xa4\xc3\xa4n jo kes\xc3\xa4ll\xc3\xa4 2010._NEWLINE_Kes\xc3\xa4ll\xc3\xa4 2012 Eprintsev siirtyi takaisin Tornioon p\xc3\xa4\xc3\xa4valmentajaksi, kun Kimmo Halmkrona vapautettiin TP-47:n teht\xc3\xa4vist\xc3\xa4.\n_START_SECTION_\nFutsal\n_START_PARAGRAPH_\nJeprintsev on pelannut my\xc3\xb6s futsalia. H\xc3\xa4n osallistui Ven\xc3\xa4j\xc3\xa4n joukkueen mukana Hongkongissa j\xc3\xa4rjestettyihin vuoden 1992 MM-kisoihin, joissa joukkue karsiutui yhden voiton, tasapelin ja h\xc3\xa4vi\xc3\xb6n my\xc3\xb6t\xc3\xa4 alkulohkovaiheessa. Jeprintsev pelasi kaikissa kolmessa ottelussa ja teki yhden maalin ottelussa Kiinaa vastaan._NEWLINE_Kemi\xe2\x80\x93Tornio-alueen futsalin ykk\xc3\xb6snimen\xc3\xa4 on ollut FT Kemi-Tornio, jonka riveiss\xc3\xa4 Jeprintsev voitti SM-kultaa vuosina 1999, 2001 ja 2002 sek\xc3\xa4 hopeaa 2000 ja 2003. My\xc3\xb6hemmin h\xc3\xa4n on toiminut joukkueen managerina.'